O stratenej rukavičke - Kuniak, Juraj; Kiselová-Siteková, Jana (Skalná ruža Kordíky, 2012)
Básnické pretlmočenie známej rozprávky o stratenej rukavičke, v ktorej nájdu úkryt rôzne zvieratká, prináša regeneráciu a rehabilitáciu epického živlu v poézii pre deti.

Kuniakovo narábanie so slovom je príkladné a inšpiratívne. Je to bravúrna slovesná práca, ktorá načiera do ľudového podložia slovenskej reči, živelne, a pritom disciplinovane narába s rytmom, brilantne rýmuje, vie vytvoriť atmosféru okamihu, ako aj premyslený ťah k záverečnej pointe.

Výtvarná stránka knihy vznikala v úzkej spolupráci s textovou zložkou a vytvára jedinečnú, pôsobivú atmosféru. Jej autorkou je Jana Kiselová-Siteková, ktorej ilustrácie boli národne i medzinárodne oceňované na najprestížnejších domácich i medzinárodných fórach.

V spolupráci tohto tandemu vznikla nekaždodenná, nevšedná knižočka, ktorá nateraz završuje líniu Podjavorinská - Rázusová-Martáková - Bendová - Feldek - Válek - Rúfus - Janovic. Juraj Kuniak novátorsky uzatvára túto kontinuitu a otvára nové obzory slovenskej poézie pre deti. A nielen pre ne. Jeho básnická skladba je univerzálna, rodinná, stane sa trvalou hodnotou slovenskej poézie pre deti. (Daniel Hevier)
Keywords: slovenská literatúra; literatúra pre deti; poézia; rozprávky - veršované; rozprávky - autorské; na prednes - 1. stupeň ZŠ; veľké písmená; pre čitateľov od 6 rokov